  Виталий Пронин Совето Союз но Куба эшъяськон вакытэ кылдӥз сьӧд куо егитъёсын ӵош дышетскыны. Кыӵе уло ини соос али?Кылем дауре вуонПарижысь Шарль де Голль аэропортысен 10 час пала самолётэн лобим но, тани мон азьын Кубалэн шоркарыз - Гавана, Хосе Марти нимо аэропорт: бадӟым черодъёс, адямиос кытчы ке дырто, ӝокыт. Интернет пыр ӧтем таксиме ӧй шедьты. Мукет таксиез ӧтьыны кука манетъёсы, Кубалэн уксёез, ӧй вал. Удалтӥз: пумитамы ӟуч кылын вераськись воргорон: мынам Хорхе эше тӥледыз евроен но кытчы кулэ нуоз, пе! "Гавана Либре" отель усьтэмын 1958-тӥ арын. Та кунокуа ик революционерлэн штаб-квартираез луиз.Улон инты дорозь вуытозям, пырак малпай, али монэ ӵыж-выль отеле вуттозы шуыса. Малпанъёсы куашказы. 4 кизилием 26 этажъем «Гавана Либре» юрт революцилэсь азьвыл пуктэмын! Усьтэмын 1958-тӥ арын южтолэзе, странаен кивалтонэ Фидель Кастро вуон азьын. Та кунокуа ик революционерлэн штаб-квартираез луиз.Лифт но тани-тани куашкалоз кадь. Кабинамы медаз бекырскы шуыса, нимысьтыз адями мыным кытчы султоно шуыса возьматэ но борддор бордысь ишкалскем щит вылысь кнопкаез зӥбе...Но номерлэн укноысьтыз туж чебер суред усьтӥськиз. Ныр улын ик - 2-3 этажъем улон коркаос (липетъёссы вылын дӥськут куасьтӥське), кыдёкынгес сыло ӝужыт юртъёс. Но валтӥсез - зарезь. Бордаз кыскись, кисьтаськись, мертантэм... Со тыныд тымет ӧвӧл! Ах!..Ӵукна поръяны потӥ. Ульча тыр вуж машинаос. Ижын ми куддыр паймыса синъёсынымы келяськом ГАЗ-21, ГАЗ-69 выллем дыбыртӥсь машинаосты, нош татын... «Шестёркаос», «семёркаос», «москвичъёс» (Ижын поттэмзэ огзэ но ӧй пумита), «копейкаос», шергес пумиськыло «Волгаос» но «Запорожецъёс». Адӟи «Иж» мотоосты. Кызьы соос татчыозь ворттыло на! Берлогес мыным валэктӥзы: ӝыны дауръем машинаослэн «сюлэмъёссы» кемалась выль двигательёслы воштэмын ни, нош кузов татын уг сисьмы - куазь ялан 25 градус котырын возиське. Но табере асьме вуж автомобильёсты вошто Китайын поттэмъёсыз.Кубаын шер пумиталод телефонэн адямиез, котькуд сюэтӥезлэн гинэ, дыр, кисыяз сотовой телефонэз вань. Интернет но отын туж ляб. Соин сэрен вотэсын пукыны чидан ӧвӧл.«Либре» дорысен зарезёзь 10 минут пыдын мыноно. Со дыр куспын ымнырез респираторен яке маскаен ворсам потӥз. Омырзы кырсь, шоканы номырин. 2 миллионъем городын ӧвӧл метро, троллейбусъёс, трамвайёс. Адямиос локан ведраоссэс но ульчае кисьтало, лэся.Карточкаен няньДунтэм сиён-юон басьтыны Кубаын карточка сётъяло: 1,5 килограмм курег сӥль, кӧня ке рис... Соку ик тодэ лыктэ Совето Союз, куке ми сиён-юон гинэ ӧвӧл, майтал, колготки гинэ но талонъёсын басьяллям. Вал ук, вал! Нош али солы оскыны шуг.Кубаын мисьтаськон машина гинэ но басьтыны уг луы, нош автомобиль сярысь веранэз ик ӧвӧл. Тужгес но узыр уло таксистъёс. Соос нунал куспын чиновниклэн, военнойлэн яке дышетӥсьлэн уждунзылэсь 3-4 поллы тросгес уксё потто. Соин ик соос тонэ дунне пыдсы но вуттозы.Берло дыре Кубаын экономиказэс ӝутыны выро ик: эрико вузаськон зонаос кылдыто, кунгож сьӧрысь инвесторъёсты кыскыны туртто, кафеос но йырси ӵышкон интыос усьтыны лэзё. Туж азинтыны выро туризмез. Арлы быдэ Кубае 2 миллионлэсь ятыр шутэтскисьёс вуыло. Та удыс шормуӵлы тужгес но трос уксё вае.Но Россиен кусыпъёс пумен тӥясько. Кылем арын вуз каронмы 12 процентлы усиз. Россилы пумит санкциосын йырин Кубаысь вузъёс 2 поллы тросгес луизы ке но, Россиысь экспорт 3 поллы ичиёмиз.Азьло Куба сакыр поттон вылын улэ вал - ар куспын 9 миллион тонна ческыт вуз поттылӥз. Али тростникен вырись тросэз заводъёс сыло, куашкало. Тодмоосмылэн верамзыя, государство заводъёсты бизнесменъёслы (соос татын вылӥллям ик) сётыны ӧдъя вылэм. Соосыз та дэмланэз кулэ кариллямтэ. Таӵе таксиен вуимы отеле, машиналы 62 ар.Россия пыраклы сюлэмъёсамы…Кубае вуылыны луонлык кылдэм бере шумпотӥ вал: Казаньысь университетын ӵош дышетскем эшъёсме адӟо! Татарстанэ Кубаысь нырысетӥ студентъёс 1977-тӥ арын лыктӥзы. Студентъёс пӧлын мадёсъёс ветло вал котьку мынясь но сьӧд куо мусо Луис пияш сярысь. Ӝытъёссэ Казаньысь огъяулонни азьын, кытын улэ вал Луис, трос нылъёс люкаськыло, пе. Ку эшшо экзотической студент борды йӧтскод на?Луис Ларринага Казаньын диплом басьтӥз, специальностез - «научной коммунизм». Но социалистической лагерьын югдур воштӥськемен, вордӥськем палъёсаз дышетскемез кулэ ӧз луы. Озьы Луис армие кошкиз. Али солы 60 ареслэсь ятыргес. Пенсиез 15 кук (сюрс манетлэсь ӧжытгес). Дораз бертэмез бере Кубалэсь кыдёке нокытчы ӧз поталля ни. Самолётъёсын ноку ӧз лобалля - Совето Союзэ Кубаысь адямиос пароходэн ветлылӥзы. Али эше уксё поттыны турттэмъяське, но уг пӧрмыты. Совето Союзлэсь мӧзме. Верано, Луис доры бигер нылъёслэн вуылэмзы емыштэк ӧз кыльы... Эше огезлы нылпиезлы кузьым мон сьӧры ыстӥз.Кыкетӥез эше Линос - озьы ик «научный коммунист». Университетын философия предметэз нуэ. Казаньын озьы ик пиналыз вань. Воргорон шудо. Кылем арын ужезъя Россие вуылӥз, Казане но пыраз.Ӵош дышетскем эшъёсме шедьтыны мыным юрттӥз Ирина Каскарет. Со кивалтэ Казань университетэз йылпумъям кубин студентъёслэн ассоциациенызы. Ужа промышленностья министерствоын инженер луыса. Анай-атайёсыз 1960-тӥ аръёсы Ленинградын дышетскемын, отын ик вордскем нылзылы ӟуч ним сётӥллям.Ириналэн анаез, Мерседес Море, али но ӟуч кылын туж умой вераське. Россия сярысь юалляське. Совето Союзын улэм аръёссэ тужгес но шудоен лыдъя. Толэзяз басьтэ 10 кук уксё но... улонлы шумпотэ. СССР 1990-тӥ аръёсы Кубаез куштӥз шуыса, пал кыл но уг поттылы, странамы сярысь уродзэ ноку уг вера. Солэн малпамезъя, ваньмыз понна янгыш американецъёс. Украинаен кылдэм югдур понна но.- Мон семьяям 9-тӥ нылпи, нош оглом ми 11 кузя, - вера 75 аресъем Мерседес. - 1950-тӥ аръёсы, Кубаын революция гудыртэм бере, милям туж дышетскеммы потэ вал. Конкурс пыр ортчем егитъёсын ӵош мон Одессае мынӥсь пароходэ пукси. Ар куспын ӟуч кылэз дышетэме бере монэ Ленинградысь технологической институтэ кутӥзы. Сыӵе усто дыръёс!Варадеро - Куба ӧвӧл ни, пеГаванаетӥ поръякум, одӥг пиосмуртэн тодматски. Ӵуказе Варадерое мынӥсько, шуи но, воргоронлэн ымнырыз ик воштӥськиз: «Варадеро - Куба ӧвӧл...». Солэсь верамзэ мон берлогес валай. Варадеро уг кельшы вылэм Гаваналы но, Кубаысь мукет каръёслы но, малы ке шуоно со курортъёслэн, туристъёслэн городзы. Татын ужасьёслэн коньдон поттыны луонлыкъёссы трос. Кубинецъёслэн юртъёссы.Отельын тодматски Ольга Шмелёваен, со ӟуч туристъёсын ужан понна кыл кутэ. Вордӥськемын Сахалинын. Школа бере Ленинградэ цветоводэ-декораторе дышетскыны кошкем. Эктон ӝытын Кубаысь курсантэн тодматскем. Яратонзы пурӟем. Кошкем улыны Эриклэн шормуӵаз. Нылзы вордскем. Али Ольгалы 50 арес. Ӝыны улонэз Кубаын ортчемын. Бен, со дышиз ни куазьлы, адямиослы. Вайиз татчы анайзэ но - солы секыт операция лэсьтыны кулэ вал. Ольга Шмелёва- Мыным, Россиысь адямилы, лэзизы машина басьтыны, - вера Ольга Юрьевна. - Уд оске: машина басьтыны лэзись документме курыса, сьӧрам калык уллёен ветлӥз. Адямиослэн уксёзы вань, нош машина басьтыны уг быгато. Куд-огъёсыз гинэ машина басьтыны быгато. Кылсярысь, эмчиос, кудъёсыз Африкае ужаны ветлыло. Соосты но, кытысь уксёды шуыса, пыр-поч чаклало.Тодӥськод-а, мон дыши ни вордӥськем палъёсылэсь палэнын улыны, уг жаляськы, улонэ тазьы радъяськиз шуыса. Конечно, нырысь капчи ӧй вал. Картэным весь политика ласянь споръяськылӥм. Табере учкеммыя гинэ ог-огмес валаськом ни. Кубаын улэ чылкыт сюлмо калык. Монэ паймытэ соослэн задор мылкыдзы, шуг-секытъёс шоры учкытэк, ӵуказе нунал туннэлэсь умойгес луоз шуыса оскемзы, - вера Ольга Шмелёва.Варадероын мыным куд-ог туристъёсын тодматскыны кылдӥз. Татчы котькудӥз аслаз малпанэныз вуэ.Мария, кылсярысь, ас вакытаз ужамын Кубаын.- Потэ вал выльысен адӟеме городэз, кытын ми 30 ар талэсь азьло улӥмы. Юромо, таксие пуксьыса, Гаванае вуылӥ, - вера со. - Мылкыды усиз. Куке но пушйись город куашкамын, жуг-жаг пӧлы выемын. Туж жаль.Санкт-Петербургысь Татьяна но Ярослав Варадерое сюанзэс ортчытыны вуиллям. Отельын ужасьёс соослы 350 кук тыр шулдыр юмшан радъяллям.- Питерысь ресторан понна сомында уксё куштытозь, зарезь дурын шутэтскыны умойгес, - верало егитъёс.Калугаысь Зоя но Яков кузпалъёс татчы йӧнатӥсь-кыны лыктӥллям.- Зарезьын Менделеевлэн таблицаысьтыз вань элементъёсыз вань. Бен, дуно усе. Но пайдаез тросгес, ми татчы нырысьсэ ум вуиське ни, - мылкыдзэс верало соос.Мукетъёссэ бордазы кыско дайвинген но сёрфинген вырон, верантэм чебер пляж, чылкытлэсь но чылкыт чагыр ву, зарезь омыр.Россиысь туристъёслэн лыдзы Кубаын арысь аре ичиёме. Туннэ гостиницаосын кивалто Кубаысь государство но Европаысь пӧртэм компаниос. Нош турбизнесэн капчиен кузёяськыны быгатэ вал Россия. Пунэмъёссэ берыктон понна Куба курортъёссэ Россилы сётыны малпа вал. Но Россия малы ке соглаш ӧз луы. Озьы каньылгес, лэся - кыл кутонэз ӧвӧл. Пунэмъёс сярысь вунэтыны капчигес...Фидель улэплэсь но улэпКуба сярысь кыло ке, тросэз соку ик Фидель Кастроез тодазы ваё. Вуоно арын со 90 ар тырмонзэ пусъёз. Тазалыкеныз йырин кивалтонысь кошкиз. Но татын сое котькуд адями дунъя но данъя. Америкаысь кӧня президентъёс кылзэс сётъязы, Фидельлэсь режимзэ куашкатозы шуыса. Президентъёс вошъясько, нош Фидель уг сётскы…2008-тӥ арын странаен кивалтон Рауль вынызлы выжиз. Рауль Кастро туэ вуылӥз Москвае, Вормонлы 70 ар тырмонлы сӥзем парадэ. Мерседес Море.1959-тӥ арын гудыртэм революция бере 1,5 миллион кубинецъёс, шормуӵысь котькуд 6-тӥез адями, Америкаысь Майамие кошкизы. Та городозь зарезьтӥ 200 иськем гинэ. Америкалэн но Кубалэн кусыпъёссы тэшкамын бере, Кубае кылемъёс но Америкае кошкемъёс ог-огзэс уг адӟыло, туж мӧзмо. Но али та странаос ог-огзылы матэкто, кубинецъёслэн пумиськыны осконзы юнма.Куба монэ огдырлы Совето Союзэ берыктылӥз кадь. Черодъёс, вуж машинаос, горд галстукъёсын пионеръёс…Потоз на-а Эриклэн шор-муӵаз эшшо огпол ветлэме? Дыр ортчыса, оло, малпанэ воштӥськоз, но али шуисько: уз! Совето Союз вакытъёсы берытскем уг поты. Улӥ - тырмиз. Нош кызьы асьсэ улонзэс радъялозы Кубаын улӥсьёс - асьсэос тодозы ни. Кин тодэ, оло, шуныт куазьлы но шормуӵын улӥсьёслэн задор мылкыдзылы луыса Куба дуннеысь туризмлэн шорсюлмызлы пӧрмоз. Мед!Иван Лебедев Туспуктӥз автор[gallery ids="16119,16118,16117,16115,16100,16101,16102,16103,16107"] Теги: дуннекотырес Куба СССР  